**Referat fra SU og SMU torsdag 01.06.23**

Til stede:

Bethiel og Elise fra elevrådet, Marianne Paasche fra FAU, May-Britt Sivertsen og Lene Fredriksen fra SFO, Sissel Karin Magnussen rektor, Sara Hedemann lærer

Rektor gikk gjennom referatet og hva som ble tatt opp ved sist møte den 30.03.23. Referatet ble godkjent.

Nytt fra elevrådet:

Elevrådet har arbeidet mye med medvirkning.

De informerer om volleyballturnering på mellomtrinnet uke 23 og annen turnering for småskolen. Dette vil foregå i storefri og gå litt ut over TL. Elevene ønsker mer av TL (trivselslederprogammet) til neste skoleår.

Angående bærekraftsuken, så syns de det var lærerikt og lærte hvilken påvirkning søppel har på omgivelsene våre. Hanskene som ble brukt var veldig solide, og det var mulig å bruke de om igjen. Elevene har også laget logg og utstilling med søppel og bærekraft som tema. Det har blitt positivt mottatt både blant elevene og personalet å ha en slik bærekraftsuke.

17-mai, Bethiel holdt tale, det var et godt publikum. Det var pent pyntet rundt skolen. Angående pynt i vinduene, så kan det være en ide å fordele ansvar for hvem som skal lage pynt til vinduene utenfor administrasjonen. Der manglet det pynt i vinduene. Ellers var det pent pyntet. Skolehagen var også pen og klar. Gjerdet fungerer godt og gjør at skolehagen ikke blir truffet av baller.

Olweus-undersøkelsen har enda ikke kommet med sine resultater. Resultatene er etterspurt.

Nytt fra skolen:

Felles aktivitetsdag 7. juni.

Det er gjennomført en undersøkelse for foreldrene, Hjertesone. Den var nok litt lite frontet hva hjertesone er i relasjon til at skiltene kom opp. Dette burde bli gitt mer søkelys på til skolestart på høsten. Asfaltmaling, maling med grønn maling er forslag som er fremlagt i planen, og det er godkjent. Male steiner for å markere sonene.

Kunsten ute er ferdigstilt. Det har blitt veldig fint. Det er motiverende og inspirerende for elevene. Elevene ønsker å bli involvert til å male noe. Det kommer nytt budsjett i januar, så det kan være mulig å få nye bilder. Flere tavler for elevene å henge opp ting ble og tatt opp.

Om ny opplæringslov. Det skal opp i stortinget til høsten. Det har i relasjon til §9a, vært en del diskusjoner om lærerens muligheter til handling i møte med elever som utøver vold. Lærere opplever at det er uklart hva som er deres handlingsrom. Hva er en krenkelse og hvor går grensene for lærerens mulighet for inngripen. Nordnes har ikke mange opplevelser med vold, men noe erfaring.

Oppsummering av tilbakemeldinger fra kvalitetsoppfølgingsmøtet:

Medvirkning, skole.

* En progresjon for forventet medvirkning på de ulike trinnene
* Medvirkning må bli tema for elever, foreldre og lærere.
* Erfaringsdeling
* Hvordan skal vi se det igjen i praksis? I valg av metodikk, som f. eks. Nysgjerrigper, FAL – fysisk aktiv læring, dybdelæring, prosjektarbeid m.m.
* Aktivitetsplanen må inn i elevrådet.
* Eksempel i forhold til aktivitetsdagen.
* Fadderordning gjennom hele skoleløpet og flere møtepunkt på tvers av trinn.

Medvirkning, SFO.

* Aktivitetstavle
* Øke elevmedvirkning inn mot aktiviteter i aktivitetstavlen.
* Rammeplan på SFO – ha søkelys på lek og medvirkning.
* Skjermbruk i SFO.

Samhandling og inkludering, skole.

* Samarbeid med nærmiljøet, ønsker at dette utvides.
* Lesing for mindre barn, gjør 7. trinn.
* Flere gruppeelever kan delta på tema og aktiviteter som gjennomføres på trinn, samhandlingen må holdes varm.

Samhandling og inkludering, SFO.

* Tema og prosjekter på SFO. Viktig å bruke kompetansen til de ansatte for hele SFO og ikke bare på trinn.
* Benytte ressurser

Lek og læring:

* TL, i klasserommet, på uteskole, i gymtimene, oftere fellessamlinger med TL.
* Organisere TL annerledes for de eldste.
* SEFAL – vi ønsker å delta i et samarbeid med HVL. Elevaktive læringsformer/fysisk aktiv læring. Oppstart november.

Den røde tråden og veien videre:

*Skolen utvikler systemer og praksiser som sikrer at elevene medvirker og er i dialog om mestring og motivasjon.*

Elevrådet sier: Vi vil lære gjennom lek/bevegelse/elevaktive læringsformer og metoder.

Saker fra FAU:

Vel gjennomført 17-mai. De har gjort seg en del betraktninger. Det var lurt å kunne bruke naturfagrommet ut mot skoleplassen til kaffelaging osv.

Besøksdag for 1. klasse. Facebook-gruppe for foreldre. Mange har allerede meldt seg inn.

Vurderingskrysset, generell tilbakemelding var at det var vanskelig å tolke det.

Ros for at det som har blitt tatt opp i FAU allerede har blitt tatt videre, og det er iverksatt tiltak og nye planer.

Toalett i parken – det skal komme. Det var invitert til et samarbeidsmøte rundt bruk av parken og opprusting av toaletter. Her deltok både skolen og FAU og Velforeninger.

Angående parken – hvordan den skal utformes og hva er planen videre.

Elever har vært nede å sett på den kommende lekeparken ved tollboden. Den er beregnet for de store barna. Det skal være en åpning av den 19. juni klokken 12.00. Her skal 5. trinn være med. De har levert inn innspill til planene.

Referent: Sara Hedemann